সাত ম্যাচে মাত্র তিন গোল। মোট ১৪ গোলের মধ্যে উইলিস প্লাজা আর চার্লস-এর অবদান এই তিনই! 
 
মাত্র তিনটি গোল করার জন্যই কি লাল-হলুদ কর্তারা এনেছেন দুই বিদেশিকে? যদিও দিল্লি এখনও ঢের দেরি। এখনও ১১টি ম্যাচ বাকি। এই ১১টি ম্যাচে অনেক উত্থানপতন হতেই পারে। দুই স্ট্রাইকার হঠাৎই গোলের রাস্তা খুঁজে পেতেই পারেন। একের পর এক গোল করে সমর্থকদের মুখে হাসি ফোটাতেই পারেন। ‘যদি-কিন্তু’র হিসেব অবশ্য একটা থেকেই যাচ্ছে। চার্লসকে যদি ছেড়ে দেন কর্তারা, তাহলে অন্য কথা। নব্য বিদেশি্ কী করবেন তার উত্তর দেবে সময়। 
ভবিষ্যতে কী হবে, তার উত্তর দেবে সময়। তবে বর্তমান পরিস্থিতি আশার কথা শোনাচ্ছে না। সাত ম্যাচ খেলা হয়ে গিয়েছে ইস্টবেঙ্গলের। এই সাতটি ম্যাচে সাকুল্যে ১৪টি গোল করেছে লাল-হলুদ। তার মধ্যে দুই স্ট্রাইকারের অবদান তিনটি গোল। বাকি ১১টি গোল এসেছে ডিফেন্ডার, মিডফিল্ডারদের পা থেকে। 
তা হলে স্ট্রাইকারের কাজটা কী? গোটা বিশ্বে স্ট্রাইকাররাই গোল করেন। ডিফেন্ডার, মিডিওরাও গোল করেন বটে। তাই বলে স্ট্রাইকার কি তাঁর কাজ উপেক্ষা করতে পারেন? পিছন থেকে উঠে আসা মিডফিল্ডার বা উইঙ্গার বা ডিফেন্ডারই যদি গোল করবেন, তা হলে স্ট্রাইকার কী করবেন? 
লোন স্ট্রাইকার হোক বা জোড়া স্ট্রাইকার— স্ট্রাইকারদের কাজটাই তো গোল করা। গোল করাটাই ভুলে যাচ্ছেন ইস্টবেঙ্গলের দুই স্ট্রাইকার। গোলের জন্য মাথা খুঁড়ে মরতে হচ্ছে তাঁদের। সমালোচকরা নখ-দাঁত বের করছেন। সাংবাদিকরা প্রশ্ন করে বিরাগভাজন হচ্ছেন। তবুও গোলের দেখা নেই প্লাজা ও চার্লসের পা থেকে। 
ইউসা কাটসুমি গোল করছেন। ডিফেন্ডার এডু উঠে এসে সেটপিস থেকে গোল করে চলেছেন। মহম্মদ রফিক পেনাল্টি বক্সের বাইরে থেকে কামানদাগা শটে গোল করছেন। অথচ যাঁদের গোল করার কথা তাঁরা নিশ্চুপ। তাঁদের পা কথা বলছে না। 
এর কারণ কী? ইস্টবেঙ্গল কোচ খালিদ জামিল লোন স্ট্রাইকারে খেলাচ্ছেন প্লাজাকে। বিপক্ষের ডিফেন্ডারদের সামনে সংখ্যালঘু হয়ে পড়ছেন ত্রিনিদাদ-টোব্যাগোর তারকা স্ট্রাইকার। তাঁকে কড়া নজরে রাখার ফলেই গোল আসছে না। প্রাক্তন ফুটবলার ভাস্কর গঙ্গোপাধ্যায় বলছিলেন, ‘‘ইদানীং সব দলই একটা স্ট্রাইকার নিয়ে খেলে। প্রতিপক্ষের ডিফেন্ডারের পায়ের জঙ্গলের সামনে স্ট্রাইকার একলা হয়ে যাচ্ছে। ফলে তারা গোল করতে পারছে না।’’ 
স্ট্রাইকারকে তো গোল করতেই হবে। সেই কারণেই তো স্ট্রাইকারদের টাকাপয়সা খরচ করে আনা হয়। হাফ চান্স থেকে স্ট্রাইকারকে গোল করতে হবে। তবেই তো তাঁকে পজিটিভ স্ট্রাইকার বলা হবে। ভাস্করও মানছেন তা। তাই বলছেন, ‘‘বেশি সুযোগ তো পাওয়া যাবে না। অল্প কয়েকটা সুযোগ থেকেই গোল করতে হবে। তবেই তো তাঁকে পজিটিভ স্ট্রাইকার বলা হবে।’’ 
এই পজিটিভ স্ট্রাইকারেরই অভাব ইস্টবেঙ্গলে। সেই কারণে অন্যরা গোল করে গেলেও মনস্তাপ হয় না স্ট্রাইকারদের। দোষ স্খালন করার জন্য প্লাজাকে বলতে শোনা যায়, ‘‘অন্যরা যদি গোল করে এবং দল যদি জেতে, তাহলে আমার কোনও প্রবলেম নেই।’’